Komisijos Reglamentas (EEB) Nr. 2676/90
1990 m. rugsėjo 17 d.
nustatantis vynų analizės metodus Bendrijoje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1987 m. kovo 16 d. Tarybos reglamentą (EEB) Nr. 822/87 dėl bendro vyno rinkos organizavimo [1] su paskutiniais pakeitimais, padarytais Reglamentu (EEB) Nr. 1325/90 [2], ypač jo 74 straipsnį,
kadangi Reglamento (EEB) Nr. 822/87 74 straipsnio 1 dalis įpareigoja patvirtinti analizės metodus, reikalingus šio reglamento 1 straipsnyje minėtų produktų sudėčiai nustatyti, bei taisykles, kaip patikrinti, ar šie produktai buvo apdoroti nepažeidžiant leistinos enologinės praktikos;
kadangi, kol Bendrija dar nenustatė medžiagų, kurių buvimas liudija apie tam tikrų enologinių technologijų panaudojimą, didžiausių koncentracijos verčių ir kol dar nepatvirtino lentelių, leidžiančių lyginti analizės duomenis, galima leisti pačioms valstybėms narėms nustatyti šias didžiausias koncentracijos vertes;
kadangi Reglamento EEB Nr. 822/87 13 straipsnio 1 dalis numato analizinį bandymą, kurį sudarytų bent jau tiriamojo rūšinio vyno, pagaminto konkrečiame regione, kokybės charakteristikų, išvardytų šio reglamento priede, įvertinimas;
kadangi minėtų produktų dokumentuose esančioms detalėms patikrinti reikia įvesti vieningus analizės metodus, siekiant užtikrinti, kad būtų gaunama tiksli ir palyginama informacija; kadangi dėl šios priežasties šie metodai turėtų būti privalomi visiems komerciniams sandoriams ir visoms patikros metodikoms; kadangi, atsižvelgiant į ribotas prekybos galimybes, turi būti priimtas ribotas įprastų metodikų skaičius, kurios padėtų greitai ir pakankamai tiksliai nustatyti reikalingus faktorius;
kadangi, kiek tai įmanoma, galėtų būti toliau taikomi visuotinai pripažinti metodai, pvz., metodai, parengti pagal 1954 metų Tarptautinę konvenciją dėl vynų analizės metodų bei vynų vertinimo unifikavimo, kuriuos Tarptautinis vynuogių ir vynų biuras išspausdino Recueil des méthodes internationales d'analyse des vins (Tarptautinių vynų analizės metodų rinkinys);
kadangi Bendrijos vynų analizės metodai buvo išdėstyti Komisijos reglamente EEB N 1108/82 [3]; kadangi mokslo pažanga verčia keisti kai kuriuos metodus labiau tinkamais, kitus - modifikuoti bei įdiegti naujus metodus, ypač tuos, kuriuos Tarptautinis vynuogių ir vyno biuras patvirtino įsigaliojus pirmiau minėtam reglamentui; kadangi dėl šių pakeitimų gausumo ir sudėtingumo visi analizės metodai turi būti iš naujo aprašyti naujame reglamente, o Reglamentas (EEB) Nr. 1108/82 turi būti panaikintas;
kadangi, siekiant užtikrinti rezultatų, kurie buvo gauti taikant Reglamento (EEB) Nr. 822/87 74 straipsnyje minėtus analizės metodus, palyginamumą ir atsižvelgiant į šių rezultatų tikslumą, pakartojamumą ir atkuriamumą, reikia imtis priemonių, kad būtų remiamasi Tarptautinio vynuogių ir vynų biuro nustatytais apibrėžimais;
kadangi, įvertinant pirma - mokslo pažangą, antra - techninę oficialių laboratorijų įrangą bei siekiant padidinti šių laboratorijų efektyvumą ir rentabilumą, tam tikromis sąlygomis pravartu leisti taikyti automatizuotus analizės metodus; kadangi reikia pabrėžti tai, kad kilus ginčams automatizuoti metodai negali pakeisti etaloninių ir tradicinių metodų;
kadangi tankio matavimo rezultatai, gauti taikant automatizuotą metodą, kuris remiasi dažnių generatoriaus principu, yra, atsižvelgiant į jų tikslumą, pakartojamumą ir atkuriamumą, bent jau tokie patys kaip ir rezultatai, gauti naudojant šio reglamento priedo 1 skirsnyje išvardytus metodus, skirtus tankiui ar savitajam tankiui matuoti; kadangi, remiantis Reglamento (EEB) Nr. 822/87 74 straipsnio 3 dalimi, yra nurodyta, kad šisautomatizuotasmetodas turi būti laikomas tolygiu šio reglamento priede išvardytiems metodams;
kadangi taikant šio dokumento priedo 25 skyriaus 2.2.3.3.2 punkte aprašytą metodiką suminiam sieros dioksido kiekiui vynuose ir vynuogių misose nustatyti, kai numanomas kiekis yra mažesnis negu 50 mg/l, gaunami geresni šios medžiagos ekstrahavimo rezultatai, palyginti su metodais, aprašytais Reglamento (EEB) Nr. 1108/82 priedo 13 skyriaus 13 poskyrio 4 punkte; kadangi dėl tos priežasties gaunamas didesnis suminis sieros dioksido kiekis, kuris, ypač tiriant kai kurių vynuogių sultis, gali viršyti nustatytą didžiausią ribinę koncentraciją; kadangi, siekiant išvengti sunkumų realizuojant vynuogių sultis, pagamintas prieš įsigaliojant šiam reglamentui, ir iki to laiko, kol gamybos procesai bus pritaikyti labiau desulfituotų vynuogių misų gamybai, kai fermentacija bus sustabdoma pridedant alkoholio, tai pereinamuoju laikotarpiu turėtų būti leidžiama naudoti metodiką, aprašytą pirmiau minėtame reglamente;
kadangi šiame reglamente numatytos priemonės atitinka Vynininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šio reglamento priede yra išdėstyti Bendrijoje taikytini vyno analizės metodai, kuriais komerciniuose sandėriuose bei visose kontrolės operacijose galima:
- nustatyti produktų, išvardytų Reglamento (EEB) Nr. 822/87 1 straipsnyje, sudėtį,
- patikrinti, ar šie produktai buvo apdoroti nepažeidžiant leistinų enologinių technologijų.
2. Tiriant medžiagas, kurioms yra nustatyti etaloniniai ir tradiciniai metodai, pirmenybė turi būti teikiama rezultatams, gautiems panaudojus etaloninius metodus.
2 straipsnis
Šiame reglamente:
a) pakartojamumas - tai vertė, už kurią su tam tikra tikimybe dviejų atskirų bandymų rezultatų, gautų tai pačiai tiriamajai medžiagai vienodomis sąlygomis (tas pats vykdytojas, ta pati aparatūra, ta pati laboratorija bei trumpas laiko intervalas), absoliutusis skirtumas yra mažesnis;
b) atkuriamumas - tai vertė, už kurią su tam tikra tikimybe dviejų atskirų bandymų rezultatų, gautų tai pačiai tiriamajai medžiagai skirtingomis sąlygomis (skirtingas vykdytojas, skirtinga aparatūra ir (arba) skirtinga laboratorija ir (arba) skirtingas laikas), absoliutusis skirtumas yra mažesnis.
Terminas "atskiro bandymo rezultatas" - tai vertė, gauta vieną kartą vienam bandiniui taikant visą etaloninį metodą.
Jei nėra nurodyta kitaip, tikimybė turi būti 95 %.
3 straipsnis
1. Automatizuoti analizės metodai yra priimtini, kai už juos atsako laboratorijos vadovas ir jei rezultatų tikslumas, pakartojamumas ir atkuriamumas yra bent jau lygiaverčiai rezultatams, gautiems taikant priede išvardytus analizės metodus.
Kilus ginčui, automatizuoti metodai negali pakeisti priede išvardytų metodų.
2. Automatizuotas tankio matavimo metodas, kuris remiasi dažnių generatoriaus principu, laikomas lygiaverčiu šio reglamento priedo 1 skirsnyje išvardytiems metodams.
4 straipsnis
Visur, kur yra minimas vanduo, skirtas tirpinti, praskiesti ar plauti, tai yra distiliuotas vanduo arba tokio pat grynumo demineralizuotas vanduo. Visos cheminės medžiagos turi būti analiziškai gryni reagentai, išskyrus atvejus, kai nurodyta kitaip.
5 straipsnis
Reglamentas (EEB) Nr. 1108/82 yra panaikinamas.
Tačiau šio reglamento 1 straipsnio 4 dalis taikoma iki 1990 m. gruodžio 31 d.
6 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1990 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1990 m. rugsėjo 17 d.